**Un susur de nespus**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-atâta puritate în suflet de copil

Ca blânda adiere în dimineți de-april.

În palma unei fete e-atâta mângâiere

Și brațul unui tânăr mustește de putere!

Cu cât parfum te-mbie petala unei flori,

Ca-ntr-un apus de soare risipa de culori.

Lumina lină umple cerul de dimineață

Și-n inimile calde pulsează - atâta viață!

Încât atunci când singur, îngândurat la masă

Tu stai, gustând din pâinea și vinul de acasă

Și-auzi, când inchizi ochii, un susur de nespus

Zâmbește, lângă tine respiră blând Iisus!